stanford-oval/wikipedia huggingface dataset:
ספר שעשועים
סגנון ודימוי למקאמה

ספר שעשועים נכתב בסוגה (ז'אנר) של המקאמה, סוגה שכבשה לעצמה מקום נכבד בספרות הערבית ובספרות העברית שהושפעה ממנה. הספר בנוי בסגנון ערבי, מקושט במשלי הודו וחידותיה, תוכו רצוף מבחר חכמת יוון ומואר בתורותיו של המזרח. הספר בכללותו זכר רב הוא לשקידת יהודי ימי הביניים בלימודי חול.
אבן זבארה אחד הראשונים מסופרי ישראל שהשתמשו בסגנון הערבי של פרוזה חרוזה, סג'ע, שהיא מין שירה בלי משקל. עוד יש בסיפור עשרים ושניים שירים, שילוב של פרוזה חרוזה, שירים, דמויות, גרם לכך שראו בספר השפעות סגנון המקאמה, סגנון זה היה חביב על סופרי ישראל בימי הביניים בגלל שבסגנון זה הרווח בין חרוז לחרוז אינו קצוב וכמו כן אין קביעות בדבר, מספר פעמים סיום החרוז הולך ונכפל.
ישנן ארבע מידות שעזרו לסיווג יצירות עבריות כמקאמות:
הצורה החיצונית: היצירה צריכה להיות כתובה בפרוזה מחורזת כששזורים בה שירים שקולים, על פרוזה זו להרבות בשיבוצים.
יסוד עלילתי: לכל מקאמה צריך להיות סיפור עלילה, יהיה סיפור עלילה רצוף (כמו מנחת יהודה ליהודה אבן שבתאי), או סיפור עלילה מרכזי שלתוכו משולבים סיפורים, אנקדוטות, משלים, ודיונים מדעיים, שלה תפקיד חשוב ביצירה (כמו בספר שעשועים לאבן זבארה).
הגיבור והמספר (המגיד): במקרים רבים מופיעות במקאמה שתי דמויות, דמות הגיבור ודמות המספר. הגיבור מניע לרוב את היצירה בתעלוליו, בנדודיו, בכשרונותיו הרטוריים ובוויכוחיו. לדמות המרכזית השנייה, דמות המספר, גם כן פנים רבות. כמו הגיבור כך גם המספר אוהב נדודים ולא פעם פוגש בנדודיו את הגיבור, ואז הוא עד לתעלוליו.
מוטיבים חוזרים: המקאמות עוסקות במגוון של נושאים, כפי שסיכמם יפה יהודה אלחריזי בהקדמתו של ספר תחכמוני. בתוך מגוון נושאים זה יש מספר נושאים דומיננטיים העולים וחוזרים ברב המקאמות. הנושא הראשון הוא נושא הנשים, מקאמות רבות אף ארוגות סביב נושא האישה, בין אם מדובר בשבחה ובין אם מדובר בגנותה. ליד נושא האישה ישנם שני מוטיבים דומיננטיים נוספים בספרות המקאמות, האחד הוא מוטיב הנדודים והשני הוא מוטיב ההתחפשות.
נושא מרכזי בספרות המקאמות הוא הוויכוח. בהרבה מקאמות ישנה גם ביקורת חברתית, ביקורת זו נמתחת על בעלי תפקידים בקהילה ובחברה כמו חזנים ורופאים.
ספר שעשועים עונה לארבע אמות המידה של המקאמה כפי שהוצגו לעיל. היצירה כתובה בפרוזה מחורזת ומשובצים בה שירים שקולים, יש בה שיבוצים ומובאות רבות מן התלמוד ומן המדרשים. משתמש יוסף אבן זבארה בכל קישוטי השיר כמו צימודים ורמיזות.
סגנון ודימוי למקאמה > מבנה ספר שעשועים

מבחינת מבנהו של הספר הוא מחולק לחמישה חלקים, הבנויים בצורה מיוחדת במינה – שני מעגלים, זה בתוך זה, מסביב לציר מרכזי. החלק הראשון של הספר המושלם על ידי החלק החמישי, מהווה את המעגל החיצוני, ואת המעגל הפנימי מהווים החלק השני של הספר המושלם על ידי החלק הרביעי. מהחלק השלישי של הספר משתרגים חוטים לחלקים שלפניו ושלאחריו. סיפור העלילה, הקורות את זבארה ועינן, עוטף את כל חלקי היצירה ועולה בכל חלק מחדש. הנושאים המועלים בחלק הראשון והשני של הספר באים לידי השלמה בחלקו החמישי והרביעי.
מבנה זה, של שני חצאי מעגלים המשלימים זה את זה, ניתן לראות כבר בחלק הראשון ובחלק האחרון של הספר. שני חלקים אלה מוקדשים לנדיב רב ששת בנבנשת. בחלק הראשון מתואר הנדיב באמצעות שיר ארוך, ובחלק החמישי שהוא סיומו של הספר הוא שוב הקדשה ארוכה לרב ששת. שתי הקדשות אלו משלימות זו את זו הן בתוכנן והן בצורתן הספרותית, ויוצרות את המעגל החיצוני של "ספר שעשועים".
המבנה של שני חצאי מעגלים המשלימים זה את זה ניכר עוד יותר בחלקו השני ובחלקו הרביעי של הספר. החלק השני, שבו מתרחשת העלילה בבית זבארה, הוא פשוט מבחינת מבנהו, ועיקרו-הצגת הגיבורים ותיאור מאמציו של עינן למשוך את זבארה לעירו. לעומת זאת, חלקו הרביעי של הספר ארוך ומורכב מבחינת מבנהו וצורתו. מתברר כי כל הנושאים המועלים בחלקו השני של הספר, אם ברמיזה ואם בקצרה, נשזרים מחדש וביתר אריכות בחלקו הרביעי, ולא פעם באופן שונה ומפתיע..
סגנון ודימוי למקאמה > ספר שעשועים כרומן

ספר שעשועים שייך לסוג ספרותי שלא היה מצוי בלשון העברית לפני זבארה, אפשר לכנותו בשם רומן. זה מונח שהופיע בצרפת זמן קצר בלבד לפני דורו של זבארה. בניגוד לרוב אוספי המקאמות הערביים והעבריים, יש לספר שעשועים עלילה עיקרית רצופה הנמשכת מראשית הספר עד לסופו. שתי נפשות פועלות בקביעות בעלילה הזאת: אחת מהן המחבר, והאחרת היא דמותו של עינן הנטש. היצירה אינה מכוונת להטיף מוסר, ולא כל שכן לשמש דוגמה.
חוכמת הרפואה

אבן זבארה היה רופא, והוא משלב בספרו בין הסיפורים, השירים והפתגמים ידע רב מהרפואה של ימי הביניים, למשל:
ענייני חיתוך האיברים ובחיי הגוף, ובקשר לחיתוך איברי הגוף וחיי הגוף ישנה התייחסות בערך לכל איברי הגוף, ומסביר על כל איבר מהם, ומן האיברים:
מהמידע הזה יכולים לראות שרובו נמצא בספרו של ר' גרשון בר שלמה מקשטלוניא "ספר שער השמיים", ויש לראות את זה מההערות הנמצאות בתוך הספר. יכולים לראות גם שאבן זבארה דן בעניין השיניים כשעינן שואל אותו למה שיני הילדים נופלות ואז מתחיל אבן זבארה להסביר והוא גם מסביר למה השיניים נופלות בעת זקנה.
עוד מתייחס אבן זבארה לאופני שמירת הבריאות, כללי שמירת הבריאות שבספר מתייחסים רובם לאכילה ולשתייה, ולשתיית היין. וישנו הסבר על היין ובו מסבירים גם כן למה היין טוב לגוף האדם, והסבר זה בא מתוך ספרו של נזיר אנגלי מן המאה ה-13, והוא גם מדבר על היין האדום.
"שאר נושאים מחוכמת הרפואה", וכאן יכולים לראות שאבן זבארה מתייחס לעניין הכרת המחלה והריפוי ממנה.
שואל שאלות הנוגעות בעניין הדופק וסימני השתן וכל מיני, אבל ללא תשובות.
"חוכמת הטבע", ובקשר לחוכמה זו ישנה התייחסות לאמירות של פילוסופים שהם בעלי חוכמה ותבונה, וישנה גם כן התייחסות לאבן זבארה בקשר לחוכמת הטבע.
"חוכמת הפרצוף", היא ההתייחסות האחרונה בספר זה. בקשר לחוכמה זו שיער החוקר ל. דוקס כי המאמר שנזכר בספר שעשועים לקוח מן ה"שער בהכרת הפרצוף" שבספר "סוד הסודות" המיוחס לאריסטו. כפי שנראה שאבן זבארה השתמש בנוסחה הערבית לפני שנעשה לה תרגום.
בספר שעשועים, ניתן לראות שאבן זבארה היה בקי גם כן בחוכמת הכוכבים, חוכמת העבור, חוכמת השעור, הנגון, ההגיון, ועוד כמה, אבל הוא לא הרחיב את הדיבור על חוכמות אלו אלא הרחיב בחוכמת הרפואה, הטבע.
מטרות ספר שעשועים

כתוצאה מחווייתו של יוסף אבן זבארה עם עינן כתב את הספר, ולספר ישנן שלוש מטרות מרכזיות:
א. מטרה ראשונה ומרכזית של הספר היא, להשיב לעינן כגמול על מה שעולל ליוסף אבן זבארה, ולכן הוא מצויר באור כה שלילי, לעומת יוסף החכם והבקי.
ב. מטרה שנייה היא לשעשע ולבדר, ולכן שזורים בו סיפורים, אנקדוטות ופתגמים.
ג. המטרה השלישית של הספר היא ללמד, ולכן נמצאים בספר שעשועים כברוב ספרי ימי הביניים היהודיים, הנוצריים והערביים, וגם דיונים במדעים שונים.
דוידזון ישראל בספר שעשועים גם כן מתייחס למטרות הספר, הוא אומר שתכליתו העיקרית של הספר היא כשמו, לשעשע את הקורא ולשם כך הוא מפנה מקום הגון לסיפור-העם שהוא השעשוע הרגיל בימי הביניים. הוא מזכיר לנו שהספר לא מתכוון רק לשעשע אלא גם להורות.
השפעות

בנוסף השפעת השירה הערבית ניכרת בשימושי הלשון והמבטאים, וגם במספר רב של פתגמים ומשלים שכלל ביצירה מגוון של נושאים על אהבה ושנאה, גבר ואישה, שמחה ויגון, חכמה וסכלות, טוב-לב ורע-לב, ייסורים והנאה, חריצות ועצלות ועוד. עוד כולל הספר מספר רב של משלים והן 190 פתגמים שמקורם הודי.
יש הטוענים שספר שעשועים הוא עיבוד לאגדת שלמה מרקולפוס, ונקודת הדמיון בין ספר שעשועים לבין האגדה היא שבשניהם יש פתגמים עממיים, ושמרקולפוס מתואר כמו עינן מבחינת המראה. ההבדל מתבטא בכך שההתייחסות לתוכן היא שונה, כאשר בספר שעשועים אין זכר לדת, והשאלות בספר שעשועים אינן קשורות לדת בכלל לעומת זה באגדה כשהשאלות והתשובות כמעט כולן דתיות.
כאשר קוראים את הספר חיבור יפה מהישועה ואת ספר שעשועים מזדקרים מיד לעין שני סיפורים מקבילים, והם סיפור האישה שלא עמדה במבחן וסיפור השועל והכרם. עיון נוסף מראה כי הספר חיבור יפה מהישועה היווה אחד המקורות של ספר שעשועים וממנו נשאבו לא רק סיפורים אלה, אלא גם מוטיבים, דרשות תלמודיות ואמצעים אומנותיים.
נושא הנשים הוא נושא חשוב הן בספר חיבור יפה מהישועה והן בספר שעשועים. בשני הספרים מוקדש לנושא הנשים פרק שלם בעל מבנה אומנותי, סביר להניח כי בנושא הנשים הושפע זבארה גם מחיבור יפה מהישועה. קרוב לוודאי שמחבר ספר שעשועים הושפע גם כן, מספרות האדב הערבית, שברוב ספריה מוקדש פרק מיוחד לנשים הטובות והרעות.
נראה שספר שעשועים הושפע מחיבור יפה מהישועה לא רק ברעיונות, סיפורים, מוטיבים ודרשות, אלא במידה מסוימת גם באמצעים אומנותיים. אמצעי אומנותי אחד שנלקח כנראה גם מהספר חיבור יפה מהישועה, הוא נתינת מסגרת אוטוביוגרפית לספר, הרי המסגרת האוטוביוגרפית של ספר שעשועים משוכללת במידה רבה מזו של הספר חיבור יפה מהישועה.
אמצעי אחר שנלקח, אולי, מהספר חיבור יפה מהישועה הוא תיאור מסע משותף. ישנה גם השפעה בחלוקת הספר ליחידות גדולות, המוקדשים לנושאים מסוימים, כמו נושא הנשים.
לכל הנאמר ראוי להוסיף,כי בחיבור יפה מהישועה ובספר שעשועים יש חומר סיפורי המצוי גם בספרים החיצוניים, כמו סיפור יהודית וסיפור האם ושבעת בניה בחיבור יפה מהישועה, וסיפור טוביה בספר שעשועים.
למרות שספר שעשועים הוא אחד הספרים החשובים, המרתקים והמעניינים בספרות העברית של ימי הביניים, לא היה לו מזל רב. רק שני סופרים יהודים בני זמנו של המחבר מזכירים אותו: יהודה אלחריזי בן ארצו של זבארה, ואברהם בדרשי מפרובאנס, שחי באמצע המאה הי"ג.
יהודה אלחריזי מזכיר את יוסף אבן זבארה במחברת ה-18 בספר תחכמוני לאחר המשוררים הגדולים כיהודה הלוי ומשה אבן עזרא.
מהדורות הספר

הספר זכה למספר מהדורות:
המהדורה הראשונה היא של רבי יצחק עקריש, שפורסמה בשנת 1577 בקושטא. כאשר פורסמו מספר ספרים ואחד מהם היה ספר שעשועים. יש לציין שבמהדורה עצמה לא הייתה שנת דפוס ולא נאמר בה מי הוא המוציא לאור.
בשנת 1865 נדפס ספר שעשועים על פי כ"י מאוסף הברון גינצבורג, ובשנה שאחריה הוסיף עליו שניאור זק"ש פתיחה לספרו של אבן זבארה ולשני ספרים אחרים שיצאו באותו כרך.
מהדורת דוידזון משנת 1925 בנויה על שתי המהדורות הקודמות כאחד, וישנו עוד חידוש במהדורה הנוכחית שהספר חולק לפרקים, ולכל פרק ישנו שם.
יהודית דישון פרסמה בשנת 2018 מהדורה מדעית של ספר שעשועים, בחלוקה שונה מזו של דוידסון, וצרפה לה ניתוחים, פרשנות ומקורות והשלמות מכתבי יד נוספים.
לקריאה נוספת

כתבי ספר שעשועים בפרויקט בן-יהודה
ישראל דוידזון, ספר שעשועים לר' יוסף בן מאיר בן זבארה, בהוצאת "אשכול", ברלין, 1925
חיים שירמן, תולדות השירה העברית בספרד הנוצרית ובדרום צרפת, הוצאת ספרים ע"ש י"ל מאגנס, האוניברסיטה העברית, ירושלים, 1997
יהודית דישון, האם היה יוסף אבן זבארה שונא נשים?, בצרון, 1985
יוסף אבן זבארה "ספר שעשועים" תרגום לרוסית: דן ברג
הערות שוליים

↑  דוידזון ישראל, ספר שעשועים, 1925, עמ' כד-נא
↑  דוידזון ישראל, ספר שעשועים, עמ' מח
↑  דישון יהודית, ספר שעשועים, עמוד 22
↑  דישון יהודית, ספר שעשועים,עמ' 25-28
↑  דישון יהודית, למבנה "ספר שעשועים", ספר השנה של אוניברסיטת בר-אילן, 1979, עמ' 221-241
↑  שירמן חיים, תולדות השירה העברית בספרד הנוצרית ובדרום צרפת, 1997, עמ'126-129
↑  דישון יהודית, ספר שעשועים,עמ' 22
↑  דוידזון ישראל, ספר שעשועים,1925, עמ' טז
↑  דוידזון ישראל, ספר שעשועים, 1925, עמ' כד-כה
↑  דישון יהודית, ספר שעשועים, עמ' 226-243
↑  דישון יהודית, ספר שעשועים, עמ' 242
| --- | --- |
בקרת זהויות :  NLI: 987007526561305171  VIAF: 308581669   WorldCat (עם VIAF): 308581669
AlphaFold

AlphaFold היא תוכנת בינה מלאכותית (AI) שפותחה על ידי DeepMind, חברה בת של Alphabet, המבצעת חיזוי של מבנה חלבון.  התכנה מבוססת על מערכת של למידה עמוקה.
לתוכנת AlphaFold היו שלוש גרסאות עיקריות. ב-2018 צוות חוקרים שהשתמש AlphaFold 1 הגיע למקום הראשון בדירוג הכללי CASP. התוכנית הצליחה במיוחד בניבוי המדויק ביותר של מקרים שדורגו כקשים ביותר על ידי מארגני התחרות, כאשר לא היו תבניות מבנה של חלבונים בעלי רצף דומה. ב-2020, צוות שהשתמש AlphaFold 2 זכה שוב במקום הראשון בתחרות CASP14. הצוות הגיע לרמת דיוק גבוהה בהרבה מהקבוצות האחרות שהשתתפו בתחרות. הוא קיבל ציון מעל 90 עבור כשני שלישים מהחלבונים במבחן המרחק הגלובלי (GDT) של CASP, שמודד את המידה שבה תוכנית חישובית חזתה מבנה דומה למבנה שנקבע בניסוי המעבדה. במבחן זה 100 מציין התאמה מלאה
התוצאות של AlphaFold 2 ב-CASP14 תוארו כ"מדהימות" ו"פורצות דרך". כמה מהחוקרים ציינו כי הדיוק אינו גבוה מספיק עבור שליש מהתחזיות שלו, וכי הוא אינו חושף את המנגנון או הכללים של קיפול החלבון כדי שבעיית קיפול החלבון תיחשב כפתורה. עם זאת, בקרב החוקרים הייתה הסכמה כי מדובר בהישג הטכני משמעותי, וניתוח מצביע על כך ש-AlphaFold 2 מדויק מספיק כדי לחזות אפילו השפעה של מוטציה בודדת. ב-15 ביולי 2021 פורסם בכתב העת היוקרתי Nature המאמר של AlphaFold 2 לצד תוכנת קוד פתוח ומסד נתונים של פרוטאומים.
הגרסה המתקדמת יותר, AlphaFold 3, הוכרזה ב-8 במאי 2024. גרסה זו מרחיבה מאוד את טווח היישום של התוכנה, ומאפשרת לחזות מבנים של מולקולות ביולוגיות שאינן חלבוניות, למשל מולקולות עם חומצות גרעין, ליגנדים קטנים, יונים, סוכרים ומולקולות קטנות המשמשות כתרופות.. התוכנה עשויה לחולל מהפכה בתחום מחקר המערכות המולקולריות בביולוגיה, תוך קידום פיתוח תרופות חדשות וייעול פיתוח אנזימים לשימושים תעשייתיים.
הערות שוליים

↑  "AlphaFold". Deepmind. נבדק ב-30 בנובמבר 2020. {{cite web}}:  (עזרה)
1 2 3  "DeepMind's protein-folding AI has solved a 50-year-old grand challenge of biology". MIT Technology Review (באנגלית). נבדק ב-2020-11-30.
↑  Shead, Sam (2020-11-30). "DeepMind solves 50-year-old 'grand challenge' with protein folding A.I." CNBC (באנגלית). נבדק ב-2020-11-30.
↑  Stoddart, Charlotte (1 במרץ 2022). "Structural biology: How proteins got their close-up". Knowable Magazine. doi:10.1146/knowable-022822-1. נבדק ב-25 במרץ 2022. {{cite journal}}:  (עזרה)
↑  Robert F. Service, 'The game has changed.' AI triumphs at solving protein structures, Science, 30 November 2020
↑  Mohammed AlQuraishi, CASP14 scores just came out and they're astounding, Twitter, 30 November 2020.
↑  Callaway, Ewen (2020-11-30). "'It will change everything': DeepMind's AI makes gigantic leap in solving protein structures". Nature (באנגלית). 588 (7837): 203–204. Bibcode:2020Natur.588..203C. doi:10.1038/d41586-020-03348-4. PMID 33257889.
↑  Balls, Phillip (9 בדצמבר 2020). "Behind the screens of AlphaFold". Chemistry World. {{cite web}}:  (עזרה)
↑  McBride, John M.; Polev, Konstantin; Abdirasulov, Amirbek; Reinharz, Vladimir; Grzybowski, Bartosz A.; Tlusty, Tsvi (2023-11-20). "AlphaFold2 Can Predict Single-Mutation Effects". Physical Review Letters (באנגלית). 131 (21): 218401. arXiv:2204.06860. doi:10.1103/PhysRevLett.131.218401. ISSN 0031-9007. PMID 38072605.
↑  "GitHub - deepmind/alphafold: Open source code for AlphaFold". GitHub (באנגלית). נבדק ב-2021-07-24.
↑  "AlphaFold Protein Structure Database". alphafold.ebi.ac.uk. נבדק ב-2021-07-24.
↑  AlphaFold 3 predicts the structure and interactions of all of life’s molecules, 8 May 2024, by Google DeepMind AlphaFold team and Isomorphic Labs team
↑   גדעון לב, גוגל הציגה את הדור הבא של בינה מלאכותית הצפויה להאיץ פיתוח תרופות, באתר הארץ, 8 במאי 2024
אמה אירר

| --- | --- |

 לידה:  3 בינואר 1857 קלודצקו, רפובליקת פולין 
 פטירה:  8 בינואר 1911 (בגיל 54) ברלין, הקיסרות הגרמנית 
 שם לידה:  Rother 
 מדינה:  ממלכת פרוסיה 
 מקום קבורה:  אנדרטת הסוציאליסטים 
 מפלגה:  המפלגה הסוציאל-דמוקרטית של גרמניה 
 
אמה אירר (בגרמנית: Emma Ihrer;‏ 3 בינואר 1857, קלודצקו - 8 בינואר 1911 ברלין), נולדה בשם אמה רוטר, הייתה פעילה פמיניסטית גרמנייה.
קורות חיים

אמה נולדה בקלודצקו (כיום בפולין, אז חלק של ממלכת פרוסיה). היא קיבלה חינוך קתולי ובגיל צעיר התחתנה עם עמנואל אירר, בעל בית מרקחת. בשנת 1881 המשפחה עברה לברלין.
אמה אירר ראתה את המצב של נשים עובדות והחליטה לפעול לשינוי המצב. בשנת 1883 היא הקימה ארגון Frauen-Hilfsverein für Handarbeiterinnen ("Aid Society for Women Manual Workers"). המטרה הראשית של הארגון הייתה בתמיכה מוראלית לחברי הארגון ומתן עזרה כספית ומשפטית. תוך זמן קצר אמה ראתה שמעורבות הארגון בנעשה בשטח הוא קטן.
בשנת 1885 ביחד עם פעילות נוספות אמה אירר הקימה Verein zur Wahrung der Interessen der Arbeiterinnen ("Society for the Protection of Women Workers' Interests"). הארגון החדש פעל למתן עזרה רפואית ומשפטית ללא תשלום. פעילות הארגון זכתה להד ציבורי רחב. אומנם באפריל 1886 הממשל החליט על הוצאת הארגון מחוץ לחוק ובעלה של אמה איבד רישיון להפעלת עסק.
בשנת 1889 אמה אירר וקלרה צטקין היו נציגי המפלגה הסוציאל-דמוקרטית של גרמניה בקונגרס בפריז. בשנת 1891 אמה אירר הקימה עיתון שבמרכזו הייתה אישה עובדת. העיתון לא זכה להצלחה ונסגר תוך זמן קצר.
בשנת 1897 היא תמכה בעמדת לילי בראון, לפיה המפלגה צריכה לשתף פעולה בצורה רחבה יותר עם ארגוני הנשים לא-סוציאליסטיות.
היא נפטרה ב-8 בינואר 1911.
פנטזיה אורבנית

פנטזיה אורבנית היא תת-ז'אנר של פנטזיה המוגדרת על ידי מקום; הסיפור הפנטסטי מתרחש בסביבה עירונית. פנטזיה אורבנית ממוקמת בקצה אחד של קשת ספרות הפנטזיה, הרחק מפנטזיה אפית, המתרחשת בעולם מדומיין לחלוטין. הרבה מספרי הפנטזיה האורבנית מתרחשים בתקופה הנוכחית ומכילים אלמנטים על-טבעיים. עם זאת, הסיפורים יכולים להתרחש בתקופה היסטורית, מודרנית או עתידנית, ועיצוב הסביבה עשוי לכלול אלמנטים בדיוניים. תנאי מוקדם בסוגה הזו הוא כי העלילה חייבת בעיקרה להתרחש בעיר.
מאפיינים

פנטזיה אורבנית היא יצירה המתרחשת בעיקר בעולם האמיתי ומכילה היבטים של פנטזיה. היבטים אלה עשויים להיות הגעתם של גזעים חייזרים, גילוי יצורים מיתולוגיים, חיים משותפים של בני אדם ויצורים על-טבעיים וקונפליקטים בין בני אדם ובין ישויות על-טבעיות זדוניות.
למרות שהרבה סיפורים מתרחשים בסביבה עכשווית, מאפיין זה אינו הכרחי כדי להחשיב יצירה לפנטזיה אורבנית, שכן יצירות בז'אנר הזה יכולות להתרחש גם בסביבה היסטורית או עתידנית, אמיתית או מדומה. המחברת מארי ברנן השתמשה בתקופה האליזבתנית בלונדון בספריה, ואילו הסופר צ'ארלס דה לינט השתמש בכתיבתו בסביבת העיר הדמיונית ניופורד.
רומנים > סיפורים למבוגרים

הרבה ספרי פנטזיה אורבנית המיועדים למבוגרים מסופרים בגוף ראשון, ולעיתים קרובות כוללים יצורים מיתולוגיים, רומנטיקה וגיבורות העוסקות באכיפת חוק רשמית או לקיחת החוק לידיים. לדוגמה, סדרת אניטה בלייק של הסופרת לורל ק' המילטון — העוקבת אחר סוכנת פדרלית על-טבעית במהלך חקירותיה מקרים על-טבעיים — נחשבת ליצירה משמעותית ובעלת השפעה בסוגה זו. ספרי רייצ'ל מורגן של קים הריסון, מציגים שדה ממוצא מכשפתי הנלחמת במסגרת עבודתה באויבים על-טבעיים. סדרת צ'רלי מדיגן מאת קלי גאי, עוקבת אחרי האתגרים העומדים בפני קצינת משטרה המנסה לאזן את המקרים העל-טבעיים עם חייה כאם יחידנית.
בנוסף לספרים אשר מציגים דמויות עצמאיות הפועלות לבדן, סיפורים מסוימים מציגים גברים ונשים אשר חולקים הרפתקאות באופן סדיר, לעיתים קרובות בתוספת מימד רומנטי חבוי. הגיבורים של סדרת ציידת הלילה מאת ג'אנין פרוסט הם חצי-ערפדית בשם קתרין וערפד צייד ראשים בשם בונז, שבמהלך הזמן (והסדרה) מתאהבים תוך כדי מאבקם באל-מתים.
רומנים > ספרות נוער

בעוד ספרות המבוגרים בסוגה זו מתמקדת לרוב באנשי מקצוע, הרבה מספרי הפנטזיה האורבנית לנוער עוקבים אחרי גיבורים בלתי מנוסים שבאופן בלתי צפוי נגררים לתוך מאבקים על-טבעיים. במהלך מאבקים אלה הגיבורים רוכשים בני ברית, מוצאים אהבה, ובמקרים מסוימים מפתחים או מגלים את היכולות העל-טבעיות שלהם.
משולשי אהבה תופסים מקום נכבד בספרי הנוער, כמו בסוגה כולה.
חוט מקשר הנמצא כמעט בכל ספרי הפנטזיה האורבנית לנוער הוא מעין מסע חניכה לגילוי העצמי שעוברים הגיבורים. בנוסף להתמודדותם עם סיכונים גדולים, הם גם נאבקים למען גיבוש הזהות העצמית שלהם ומנסים להבין מי הם. תחום זה מבדיל את הספרות לנוער מספרות המבוגרים בסוגה.
רומנים > הבחנה בין פנטזיה אורבנית ובין רומנטיקה על-טבעית

בפרשנות מקוונת, הסופרת ג'יני הולמס תיארה את ההבדלים בין פנטזיה אורבנית ובין רומנטיקה על-טבעית:
[שתי הסוגות] חולקות 90% מהדנ"א שלהן. עם זאת, ההבדלים העיקריים הם אלה: פנטזיה אורבנית מתמקדת בנושא שמחוץ ליחסים רומנטיים בין שתי דמויות. רומנטיקה על-טבעית מתמקדת ביחסים הרומנטיים בין שתי הדמויות וכיצד כוחות חיצוניים משפיעים על היחסים האלה. המבחן הטוב ביותר כדי לקבוע אם מדובר בפנטזיה אורבנית או ברומנטיקה על-טבעית הוא לשאול את השאלה הבאה: "אם נסיר את הרומן בין דמות א' ודמות ב', האם העלילה עדיין תישאר עלילת סיפור ראויה?" אם התשובה היא "כן", יש סיכוי טוב שמדובר בפנטזיה אורבנית. אם התשובה היא "לא", סביר להניח שמדובר ברומנטיקה על-טבעית.
מחברים

מסקר שערך בית ההוצאה טור בשנת 2013 עולה כי בקרב סופרי פנטזיה אורבנית יש 57% נשים ו-43% גברים, ואילו בקרב סופרי פנטזיה היסטורית או אפית מספר הסופרים הגברים עולה על מספר הנשים בערך פי שניים. בקרב סופרי מדע בדיוני, הפער גדול אף יותר.
ניתן למנות כמה מן הבולטים שבסופרי הפנטזיה האורבנית:
אילונה אנדרוז - סדרת קייט דניאלס
אמה בול - מלחמה למען האלונים
ג'ים בוצ'ר - תיקי דרזדן
פטרישיה בריגס- סדרת מרסי תומפסון
טרי ברוקס - סדרת המילה והחסר
שרלין האריס
סרגיי לוקיאננקו
ג'אנין פרוסט - סדרת ציידת הלילה והספרים הנלווים
קסנדרה קלייר - בני הנפילים
ראו גם

פנטזיה
פנטזיה אפית
לקריאה נוספת

Emily McAvan, The Postmodern Sacred: Popular Culture Spirituality in the Science Fiction, Fantasy and Urban Fantasy Genres, McFarland, 2012
הערות שוליים

↑  ג'ני הולמס, "לכתוב פנטזיה אורבנית, חלק א'."
↑  Datlow, Ellen, Naked City: Tales of Urban Fantasy, New York: St. Martin's Press,,2011, pp. xii–xiii. ISBN 978-0-312-38524-8.
1 2 3  "The Better Part of Darkness review". Publishers Weekly. נבדק ב-11 באפריל 2011. {{cite news}}:  (עזרה)
↑  "Deadtown by Nancy Holzner". Publishers Weekly. נבדק ב-11 באפריל 2011. {{cite news}}:  (עזרה)
↑  ג'ני הולמס, "לכתוב פנטזיה אורבנית, חלק א'."
↑  "צ'ארלס דה לינט: שאלות נפוצות," באתר SFsite.com.
↑  Holmes, Jeannie (21 בדצמבר 2010). "Writing Urban Fantasy, Part 1". jeannieholmes.com. אורכב מ-המקור ב-2015-04-07. נבדק ב-17 במאי 2012. {{cite news}}:  (עזרה)
↑  Miller, Laura (23 בינואר 2009). "A guide to vampire fiction with real bite". salon.com. נבדק ב-3 בפברואר 2010. {{cite news}}:  (עזרה)
↑  Cruz, Gilbert (30 באוקטובר 2008). "Q&A:Vampire Novelist Laurell K. Hamilton". Time. נבדק ב-3 בפברואר 2010. {{cite news}}:  (עזרה)
↑  "Black Magic Sanction overview". barnesandnoble.com. אורכב מ-המקור ב-2010-04-03. נבדק ב-23 במאי 2010. {{cite news}}:  (עזרה)
↑  "About the Book: Destined for an Early Grave". harpercollins.com. אורכב מ-המקור ב-2012-08-15. נבדק ב-3 בפברואר 2010. {{cite news}}:  (עזרה)
↑  לורה מילר, "מדריך לסיפרי ערפדים."
↑  Brennan, Marie (29 בנובמבר 2007). "Love triangles". community.livejournal.com. נבדק ב-3 בפברואר 2010. {{cite news}}:  (עזרה)
↑  "Vandergrift's Coming-of-Age Stories". rutgers.edu.
↑  ג'ני הולמס, "לכתוב פנטזיה אורבנית, חלק א'."
↑  ג'ולי קריספ, "סקסיזם בהוצאה לאור: נקודת מבט המוציא לאור," בבלוג של חברת טור.
סילוויי

| --- | --- |
 
 מידע כללי
 מאת:  סטאטיוס 
 שפת המקור:  לטינית 
 סוגה:  פואמה 
 סדרה
 ספר קודם:  תבאיס 
 
הציור "אוהב אמנות רומאי" (1868) מאת לורנס אלמה-טדמה מציג את סוגי הפטרונים הרומיים של האמנות, שייתכן שהזמינו את שירתו של סטאטיוס.
הסילוויי (סילְוַי, בלטינית: Silvae) הוא אוסף שירה מאת פובליוס פפיניוס סטאטיוס (45–96 לספירה לערך). ישנם 32 שירים באוסף, הנחלקים לחמישה ספרים. כל ספר מכיל הקדמה המציגה ומקדישה את הספר. נושאי השירה מגוונים ומספקים לחוקרים עושר של מידע על רומא בתקופת דומיטיאנוס ועל חייו של סטאטיוס.
יצירה

שירי הסילוויי נתחברו על ידי סטאטיוס ככל הנראה בין השנים 89–96 לספירה. נראה כי שלושת הספרים הראשונים פורסמו ביחד לאחר שנת 93 (שנה לאחר פרסום השיר "תבאיס" (אנ')), וספר 4 פורסם ככל הנראה בשנת 95. משערים כי ספר 5 פורסם לאחר מותו של סטאטיוס, בשנת 96 לערך. כל ספר ניתן לתארוך על ידי השוואה בין הקריירות של הנמענים בשירים ואזכורים אצל מחברים אחרים כמו מרטיאליס.
שמו של האוסף עורר דיון בקרב החוקרים, אם כי משערים כי הוא נלקח מהחיבור האבוד "Silvae" מאת מרקוס אנאוס לוקאנוס. בלטינית, המילה silva (ברבים: Silvae) משמעותה "יער" או "חומר גלם". מילה זו שימשה לתיאור טיוטה של יצירה של משורר שחוברה בצורה מאולתרת ברגע של השראה חזקה ואז שופרה לשיר מטרי מלוטש. השם הזה מצביע על כך שהסילוויי היו קטעי שירה כאלה, שנכתבו במרווח של מספר ימים; סטאטיוס מתאר את שיטת יצירתו בהקדמה לספר 1, באומרו כי הם "זרמו מעטי בלהט הרגע, מעין חיפזון מענג, המופיעים מחזי בזה אחר זה". הוא ממשיך לומר בהקדמה שאף אחד מהם לא לקח יותר מיומיים לכתוב. כמעט כל השירים מוקדשים באופן אישי לפטרון והם מלווים בשמותיהם שנחשבים כתוספת מאוחרת על ידי עורכים.
מודלים פואטיים

זהות שם האוסף של סטאטיוס לשם יצירתו של לוקאנוס, מצביעה על כך שייתכן שסטאטיוס ביסס את הסילוויי על אוסף שירה של לקאנוס, אולם בשל אובדן היצירה הזאת קשה לערוך השוואה. הייתה מסורת חזקה של שירה וספרות לטינית של שבח שרובה אבדה כיום, אולם עדיין ניתן לראותה בחיבורים כמו לאוס פיסוניס (אנ') וה-Elegiae in Maecenatem. נראה כי גאיוס ולריוס קאטולוס ואוסף השירה הפולימטרית שלו היוו השראה חשובה עבור סטאטיוס. כמה משיריו עושים שימוש במשקל המועדף על קאטולוס (hendecasyllables), ועוסקים במנעד מגוון של נושאים הדומים למגוון ביצירה של קאטולוס, אם כי סטאטיוס נמנע מהנימה המגדפת שלו. גם הורטיוס מהווה מודל חשוב, שהשפעתו ניכרת במיוחד ביצירות הליריות (4.5,7) של סטאטיוס ובמכתבו (4.4). ניתן לגלות גם את הסגנון התיאורי של אובידיוס בסיפור על פאן (2.3). ישנם גם לא מעט אזכורים לורגיליוס; רבות מהדוגמאות בשיריו של סטאטיוס נובעות מדמויות ב-Aeneid. לבסוף, השירה של לוקאנוס משמשת כהשראה עבור 2.7. לגבי השפה היוונית, ניתן ללמוד מהקינה על אביו (5.3) שסטאטיוס הכיר את תשעת המשוררים הליריים (אנ') הקאנוניים, את קלימאכוס ואת שבעת הפליאד האלכסנדרוני (אנ'). פינדארוס הוא כנראה אחת ההשפעות החשובות ביותר עבור סטאטיוס.